
Előadó: dr. Varga Katalin körjegyző

Tisztelt Képviselő-testületek!

A körjegyzőség költségvetéséről – a vonatkozó jogszabály alapján - az érintett önkormányzatok képviselő-testületei - saját költségvetésüket tárgyaló ülésük előtt - együttes ülésen döntenek. Az így elfogadott költségvetés alapján tartalmazza a körjegyzőség – mint önállóan működő és gazdálkodó költségvetési szerv - költségvetését a székhelyközség költségvetése. 

Az önkormányzat és a költségvetési szervek költségvetésének kötelező tartalmi elemeit meghatározó államháztartásról szóló 1992. évi XXXVIII. törvény jelentősen módosult, az államháztartás működési rendjéről pedig egy új jogszabály, a 292/2009. (XII.19.) számú Korm.rendelet született.

A tavalyi évben sor került a körjegyzőség alapító okiratának, az úgynevezett Státusztörvény alapján történő módosítására, mely a fent hivatkozott jogszabályoknak is megfelelően a körjegyzőséget önállóan működő és gazdálkodó közhatalmi költségvetési szervként sorolta be, és a költségvetésének összeállítására, elfogadására is az e költségvetési szervekre meghatározott szabályok vonatkoznak.
A körjegyzőség költségvetésében a legjelentősebb bevételi forrás az önkormányzatok  támogatása, melyen belül a központi költségvetési támogatást évről-évre növekvő arányban kénytelenek kiegészíteni az önkormnyzatok. 
A körjegyzőségek működésének állami támogatása az idei évben tovább csökkent. 2010. évben a támogatás összege az esetünkben 5.118.360,- Ft ( 2009. évben 6.038.400,- Ft, 2008. évben 7.968.000,- volt). A támogatás az alábbi támogatási elemekből áll:

a) alaptámogatás (253.530 forint/hó/körjegyzőség)

3.042.360,- Ft


b) ösztönző hozzájárulás (173.000 forint/hó/körjegyzőség)
2.076.000,- Ft.
Az állami normatívát Sióagárd Község Önkormányzata igényli, majd az elszámolásnál – a megállapodás szerinti mértékben – osztja el a két település között. 

A költségvetés bevételi oldalán kizárólag az önkormányzati finanszírozás szerepel. Jellemzően más bevétele a körjegyzőségnek nincs. (A 2010. évben esedékes országgyűlési és önkormányzati választások költségeinek közvetlenül a központi költségvetésből történő finanszírozása, illetve az e címen keletkező kiadások később, módosítás során kerülhetnek be a költségvetésbe.) 
A 2010. évi költségvetési kiadásaink meghatározó részét – az előző évek gyakorlatához hasonlóan - a személyi juttatások, illetve a járulékok képezik. A köztisztviselői személyi juttatások esetében a köztisztviselők jogállásáról szóló 1992. évi XXIII. törvény, valamint a vonatkozó helyi rendelet alapján számolunk. 
A köztisztviselői illetményeket alapvetően meghatározó illetményalap ebben az évben sem emelkedett. 
Tervezésnél csak a soros előrelépéseket, valamint a minimálbér emelésével kapcsolatos illetmény-emelkedést, illetve ezek járulékainak összegét vettük figyelembe. A körjegyzőség költségvetési létszámkeretéből egy főt érint a minimálbér-emelkedés. 
A köztisztviselők juttatásairól és támogatásáról szóló, Sióagárd Község Önkormányzata Képviselő-testületének módosított 1/2001. (II.19.), valamint Fácánkert Község Önkormányzata Képviselő-testületének 2/2001. (II.19.)   számú rendeletének 15.§-a szerint a juttatások és támogatások keretét külön-külön kell a költségvetési rendeletben tárgyévre meghatározni. A körjegyzőség esetében ezt a keretösszeget a körjegyzőség költségvetésében kell szerepeltetni. A hivatkozott rendelet szerint a körjegyző felel a juttatásoknak és támogatásoknak a rendelet-tervezetben való megalapozott, reális igényekhez igazodó szerepeltetéséért. A tavalyi évhez hasonlóan, – főként a finanszírozó önkormányzatok pénzügyi-gazdasági helyzetére tekintettel – a szociális juttatások keretét szűken terveztük. Mindezek alapján a csatolt kimutatás alapján javaslom megállapítani a juttatások és a támogatások keretösszegét. Emlékeztetőül tájékoztatom a képviselő-testületeket, hogy a juttatások a hivatal aktív, a támogatások a hivatal vagy jogelődje nyugdíjas köztisztviselőinek adható.  

A körjegyzőség költségvetésének 2. mellékleteként összeállított anyag már tekintettel van a 2010. évi juttatásokat érintő módosítási szükségletre is. Bár az úgynevezett juttatási rendeletiket a testületek majd az önálló üléseiken fogják módosítani. Így kikerült a juttatások közül az üdülési támogatás és a képzési támogatás, mert ezek elemei az újonnan, 2010. január 1-jei hatállyal bevezetett cafetéria-juttatásnak. 
Ez az elem teljesen újként kerül meghatározásra a körjegyzőségi költségvetésekbe. A Magyar Köztársaság 2010. évi költségvetését megalapozó egyes törvények módosításáról szóló 2009. évi CIX. törvény 1. §-a módosította a köztisztviselők jogállásáról szóló 1992. évi XXIII. törvényt. A módosítás bevezeti az ún. cafeteria rendszert a közigazgatásban. 
Ezzel párhuzamosan a köztisztviselőket korábban alanyi jogon megillető ruházati költségtérítés megszűnt. A korábbi formájában szintén megszűnt a köztisztviselő alanyi jogú jogosultsága a munkáltató által természetben nyújtott kedvezményes étkeztetésre vagy étkezési utalványra, e juttatási forma a cafeteria-rendszeren belül választható juttatások közé került.
A módosított Ktv. új szabályai szerint a köztisztviselő cafeteriajuttatásként jogosult választása szerint egyes természetbeni és béren kívüli juttatásokra. E juttatás éves keretösszegét a körjegyzőség esetében a fenntartó önkormányzatok  határozzák meg, a hivatali szervezet vezetője, a körjegyző pedig a közszolgálati szabályzatban határozza meg az igénybevétel, nyilvántartás, maradvánnyal való rendelkezés,. stb. szabályait. 

A vonatkozó jogszabály szerint az éves keret nem lehet alacsonyabb a köztisztviselői illetményalap ötszörösénél, és nem lehet magasabb az illetményalap huszonötszörösénél.
A köztisztviselő írásban vagy elektronikus úton a helyi önkormányzatoknál tárgyév március 1-jéig nyilatkozik arról, hogy milyen juttatásokra tart igényt. 
A csatolt költségvetés az illetményalap tízszeres összegével számol, így a 2010. évben nettó összegben kézhez kapott juttatás nem lesz kevesebb a korábban járó juttatás összegénél. A javasolt összeg megállapításánál azt is fontosnak tartjuk, hogy a köztisztviselőket eddig ért keresetveszteség - 13. havi illetmény megszűnése, keresetkiegészítés csökkenése - mértéke lehetőség szerint ne nőjön tovább.
A juttatások köre az Szja. törvény kedvezményes adókulccsal adózó tételeiből tevődik össze (melegétkezési utalvány, üdülési csekk, nyugdíjpénztári hozzájárulás stb.), és a munkavállaló szabadon dönthet, hogy a kereten belül mely jogcímen veszi igénybe a juttatást. Az Szja törvény szerint a természetbeni juttatások közül 25 %-os adó terheli a törvényben meghatározott mértékig az üdülési csekket, a meleg étkeztetés formájában juttatott bevételt, az iskolakezdési támogatást, a munkavállaló helyi utazására szolgáló bérletet, az önkéntes kölcsönös nyugdíjpénztár befizetést, az önkéntes kölcsönös egészségpénztári befizetést, a foglalkoztatói nyugdíj szolgáltatói intézménybe hozzájárulást. Adómentes az ingyenes vagy kedvezményes internethasználat.
Fontos, hogy a cafeteria-juttatás éves összege biztosít fedezetet az egyes juttatásokhoz kapcsolódó, a juttatást teljesítő munkáltatót terhelő közterhek megfizetésére is, azaz a keret bruttó módon értelmezendő.
A csatolt előterjesztést összevetve a zárszámadás adataival, jól látszik, hogy a munkáltató 2010. évi járulék-csökkenése kompenzálja a kedvezményes adózás alá vont természetbeni juttatások után fizetendő személyi jövedelemadó összegét. Emiatt annak finanszírozása a tavalyihoz képest nem jelent többletterhet.
Az idei költségvetés is előirányoz dologi kiadásokat, melyek a köztisztviselők továbbképzésének, értekezletek, előadások, illetve az adminisztratív munka költségeit jelentik.  Az egyéb folyó kiadások között szerepel a köztisztviselők cafetéria-juttatását terhelő kifizetői SZJA kötelezettség. 
A költségvetési főösszege megközelítőleg azonos az előző év teljesülési adataival (EP választás kiadásai nélkül).
A körjegyzőség finanszírozása a módosított megállapodás alapján történik. Így lakosságszám arányában – az idei költségvetést megalapozó létszámadatok alapján 64:36 arányban – finanszírozza Sióagárd község, illetve Fácánkert község önkormányzata  a körjegyző személyi juttatásait, a járulékait, szociális juttatásokat és támogatásokat, valamint a dologi kiadásokat. Az önkormányzatok maguk finanszírozzák a körjegyzőség települési irodáiban dolgozó köztisztviselők, alkalmazottak járandóságait, illetve ezek közterheit.
Tisztelt Képviselő-testületek!

Kérem a képviselő-testületeket, hogy fogadják el Sióagárd-Fácánkert Községek Körjegyzőségének 2010. évi költségvetését az előterjesztés és annak mellékletei szerint.

Határozati javaslat

Sióagárd-Fácánkert Községek Körjegyzősége 2010. évi költségvetése

1.) Sióagárd/Fácánkert Község Önkormányzatának Képviselő-testülete a körjegyzőség 2010. évi költségvetését az előterjesztés és annak mellékletei szerint elfogadja. Eszerint a körjegyzőség 

a) bevételi főösszege: 32.622 e Ft;

b) kiadási főösszege:  32.622 e Ft, 

melyből


aa) személyi jellegű juttatás: 

24.651 e Ft


bb) munkaadókat terhelő juttatás:
 5.577 e Ft


cc) dologi, és egyéb folyó kiadások:
 2.394 e Ft.

2.) A Képviselő-testületek a körjegyzőség dolgozói cafetéria-juttatásának mértékét a köztisztviselői illetményalap tízszeresének megfelelő összegben határozzák meg. 
3.) A képviselő-testületek az Áht. 90.§ (4) bekezdése szerinti megvalósítási terv elkészítésétől 2010. évben eltekintenek. 

4.)  A képviselő-testület utasítja a polgármestert, hogy  

/ az 1.) pont szerinti költségvetést Sióagárd Község Önkormányzatának 2010. évi költségvetési javaslatába építse be. 

/a körjegyzőség finanszírozását Sióagárd Község Önkormányzata, illetve Fácánkert Község Önkormányzata 2010. évi költségvetési javaslatában eszerint tervezze.
5.) A Képviselő-testületek tudomásul veszik, hogy a 2010. évi költségvetést megalapozó létszámadatok alapján a tárgyévi finanszírozási arány Sióagárd és Fácánkert között 64:36.

Határidő: azonnali


Felelős: Háry János polgármester



 Orbán Zsolt polgármester

Sióagárd, 2010. január 25.









dr. Varga Katalin 
 








        körjegyző

